Kikker jou drafskoene op vir ŉ goeie saakVanjaar se spoggerige nuwe skoenveters en krale vir die Tekkie Tax-veldtog. Foto: Esté Meyer Jansen. Het jy al jou tekkies afgestof en die jongste paar Tekkie Tax-veters aangeskaf om jou drafskoene vir ŉ goeie doel op te tower? Tekkie Tax vind weer hierdie Vrydag (26 Mei) plaas en dit is ŉ kans vir alle Suid-Afrikaners om vir so min as R10 ŉ bydrae te maak tot ŉ welsynsorganisasie van hul keuse. Vanjaar kan jy boonop jou helderkleurige skoenveters nóg verder versier met ŉ paar kraletjies. Dié nasionale geldinsamelingsprojek het in 2013 ontstaan en raak elke jaar gewilder. Sowat 12 welsynsorganisasies trek voordeel uit die projek waarvoor daar al oor die afgelope paar jaar R22 miljoen ingesamel is. “Jy kan ŉ Tekkie Tax-plakker vir R10 koop of ŉ paar prettige skoenveters vir R35 aanskaf, wat ŉ plakker insluit. Verder het jy die keuse om jou geld vir jou hartsaak te gee, hetsy dit diere, kinders, persone met gestremdhede of onderrig- en opleidingsentrums is,” het Annelise de Jager, stigter van die projek, gesê. “Tekkie Tax is nou ’n gevestigde deel van die Suid-Afrikaanse liefdadigheidskalender. Die veldtog word goed bestuur en daar kan verantwoording gedoen vir elke sent wat geskenk word. Dit is die manier waarop geld ingesamel behoort te word: waarde word tot mense en diere se lewens toegevoeg terwyl almal hope pret het,” het De Jager bygevoeg. Besoek Tekkie Tax se webwerf om uit te vind watter welsynsorganisasies finansieel deur die veldtog ondersteun word. So, waarvoor wag jy? Dra jou plakker met trots en tooi hierdie Vrydag jou drafskoene volgens jou persoonlike smaak op, alles ten bate van ŉ welsynsorganisasie wat jou na aan die hart lê. Plakkers en skoenveters kan by deelnemende welsynsorganisasies, Clicks, Toys R Us of Babies R Us aangekoop word, of direk bestel word deur ŉ e-pos aan [email protected] te stuur.